На основу члана 8. став 1. Закона о Народној скупштини („Службени гласник РСˮ, број 9/10) и члана 238. став 5. Пословника Народне скупштине („Службени гласник РСˮ, број 20/12 - пречишћен текст),

Народна скупштина Републике Србије, на Деветој посебној седници у Дванаестом сазиву, одржаној 29. децембра 2021. године, донела је

**З А К Љ У Ч A K**

**поводом разматрања Редовног годишњег извештаја Заштитника грађана**

**за 2020. годину**

1. Народна скупштина оцењује да је Заштитник грађана у Редовном годишњем извештају за 2020. годину целовито приказао активности у извршавању својих надлежности у циљу заштите и унапређења људских и мањинских слобода и права.

2. Полазећи од оцена Заштитника грађана у области права детета, Народна скупштина препоручује Влади да усвоји нови Национални план акције за децу, да се обезбеди да деца у уличној ситуацији не буду третирана као извршиоци казнених дела, већ као жртве насиља, злостављања и занемаривања, као и да се предвиде мере подршке за родитеље тешко болесне деце и деце са сметњама у развоју и инвалидитетом којој је неопходна стална нега и помоћ.

3. Народна скупштина указује на потребу континуираног спровођења мера и активности посвећених подизању свести јавности о родној равноправности и унапређивању положаја жена, као и активности у циљу препознавања злочина из мржње, између осталог и на основу сексуалне оријентације и родног идентитета.

4. Народна скупштина подржава Владу да обезбеди ефикасан систем услуга и сервиса подршке особама са инвалидитетом и старијима, као и да донесе план процеса деинституционализације у Републици Србији.

5. Полазећи од налаза Заштитника грађана који се односе на националне савете националних мањина, Народна скупштина позива Владу и надлежна министарства на организовање обука и друге активности у циљу јачања капацитета националних савета националних мањина за вршење свих овлашћења која им по закону припадају, као и за већу доступност информација о њиховој улози.

6. У циљу унапређења положаја Рома и Ромкиња, нарочито у области заштите здравља, потребно је обезбедити да здравствене медијаторке наставе са радом у ромским насељима и да се становницима ромских насеља обезбеди што боље информисање о мерама заштите у случају избијања заразних болести.

7. Народна скупштина позива Владу да континуирано извештава Народну скупштину о спровођењу овог закључка.

8. Овај закључак објавити у „Службеном гласнику Републике Србијеˮ.

РС Број 102

У Београду, 29. децембра 2021. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

 Ивица Дачић